ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/110 ΤΗΣ ΕΠΙΤΡΟΠΗΣ

της 24ης Ιανουαρίου 2019

για την έγκριση της επέκτασης της χρήσης του σπορέλαιου Allanblackia ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,

Εκτιμώντας τα ακόλουθα:

(1) Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

(2) Δυνάμει του άρθρου 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2) για την κατάρτιση ενωσιακού καταλόγου νέων τροφίμων.

(3) Σύμφωνα με το άρθρο 12 του κανονισμού (ΕΕ) 2015/2283, η Επιτροπή υποβάλλει σχέδιο εκτελεστικής πράξης για την έγκριση της διάθεσης νέων τροφίμων στην αγορά της Ένωσης και την επικαιροποίηση του ενωσιακού καταλόγου.

(4) Με την απόφαση 2008/559/ΕΚ (3) της Επιτροπής εγκρίθηκε, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (4) και ύστερα από γνωμοδότηση της Ευρωπαϊκής Αρχής για την Ασφάλεια των Τροφίμων («η Αρχή») (5), η διάθεση στην αγορά του σπορέλαιου Allanblackia ως νέου τροφίμου για χρήση σε λιπαρές ύλες και γαλακτικές λιπαρές ύλες για επάλειψη.

(5) Στις 22 Σεπτεμβρίου 2014 η εταιρεία Unilever NV/Unilever plc υπέβαλε αίτηση στην αρμόδια αρχή των Κάτω Χωρών, σύμφωνα με το άρθρο 4 του κανονισμού (ΕΚ) αριθ. 258/97, για επέκταση της χρήσης και των επιπέδων χρήσης του σπορέλαιου Allanblackia. Στην αίτηση ζητείται, αφενός, η επέκταση της χρήσης του σπορέλαιου Allanblackia σε μία πρόσθετη κατηγορία τροφίμων, συγκεκριμένα στην κατηγορία «μείγματα φυτικών ελαίων και γάλακτος», και, αφετέρου, η αύξηση των ανώτατων επιπέδων χρήσης του σπορέλαιου Allanblackia για τις κατηγορίες τροφίμων που έχουν ήδη εγκριθεί με την απόφαση 2008/559/ΕΚ. Στην αίτηση ζητείται επίσης η αλλαγή των προδιαγραφών του σπορέλαιου Allanblackia, ιδίως όσον αφορά τα εξής: την απλούστευση της ένδειξης μικρών ποσοτήτων των κορεσμένων λιπαρών οξέων λαουρικό, μυριστικό και παλμιτικό οξύ σε μία συνδυασμένη παράμετρο (C12:0 – C14:0 – C16:0); την παράλειψη της ένδειξης μικρών ποσοτήτων (έκαστη κάτω από 1 %) παλμιτελαϊκού και αραχιδικού οξέος και την προσθήκη των πολυακόρεστων λιπαρών οξέων (PUFA)· την παράλειψη της ένδειξης που αφορά τον αριθμό ιωδίου· την αύξηση των ανώτατων ορίων για τα trans-λιπαρά οξέα (TFA) (από ≤ 0,5 % σε ≤ 1 %)· την αύξηση των ανώτατων ορίων για τον αριθμό υπεροξειδίων (από ≤ 0,8 σε ≤ 1,0 meq/kg)· την αύξηση των ανώτατων ορίων για τις μη σαπωνοποιήσιμες ύλες (από ≤ 0,1 % σε ≤ 1 %)· Η Αρχή δεν έχει ανησυχίες για την ασφάλεια όσον αφορά τις προτεινόμενες αλλαγές στις παραμέτρους των προδιαγραφών.

(6) Στις 13 Δεκεμβρίου 2017 η αρμόδια αρχή των Κάτω Χωρών εξέδωσε την αρχική της έκθεση αξιολόγησης. Στην εν λόγω έκθεση, η αρμόδια αρχή των Κάτω Χωρών κατέληγε στο συμπέρασμα ότι η επέκταση των χρήσεων και τα προτεινόμενα ανώτατα επίπεδα χρήσης του σπορέλαιου Allanblackia, καθώς και η τροποποίηση των προδιαγραφών του σπορέλαιου Allanblackia πληρούν τα κριτήρια για νέα τρόφιμα που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.

(7) Σύμφωνα με το άρθρο 35 παράγραφος 1 του κανονισμού (ΕΕ) 2015/2283, κάθε αίτηση για τη διάθεση ενός νέου τροφίμου στην αγορά εντός της Ένωσης, η οποία υποβάλλεται σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 και για την οποία δεν έχει ληφθεί η τελική απόφαση πριν από την 1η Ιανουαρίου 2018, θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

(8) Η αίτηση για επέκταση της χρήσης του σπορέλαιου Allanblackia υποβλήθηκε σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97, ενώ παράλληλα πληροί τις απαιτήσεις που προβλέπονται στον κανονισμό (ΕΕ) 2015/2283.

(9) Σύμφωνα με το άρθρο 10 παράγραφος 3 του κανονισμού (ΕΕ) 2015/2283, η Επιτροπή απευθύνθηκε στην Αρχή στις 25 Απριλίου 2018, ζητώντας της να εκδώσει επιστημονική γνώμη αφού διενεργήσει αξιολόγηση του σπορέλαιου Allanblackia ως νέου τροφίμου.

(10) Στις 27 Ιουνίου 2018 η Αρχή εξέδωσε επιστημονική γνώμη σχετικά με την ασφάλεια του σπορέλαιου Allanblackia για εκτεταμένες χρήσεις σε μείγματα φυτικών ελαίων και γάλακτος και σε λιπαρές ύλες και γαλακτικές λιπαρές ύλες για επάλειψη σε ποσοστό έως και 30 % (w/w) (6), όπως ζήτησε ο αιτών. Η εν λόγω γνώμη ευθυγραμμίζεται με τις απαιτήσεις του άρθρου 11 του κανονισμού (ΕΕ) 2015/2283. Τα μείγματα φυτικών ελαίων και γάλακτος εμπίπτουν στην εξής κατηγορία τροφίμων: Ανάλογα γαλακτοκομικών προϊόντων, συμπεριλαμβανομένων των λευκαντικών ροφημάτων

(11) Η γνώμη της Αρχής παρέχει επαρκή επιχειρήματα με τα οποία τεκμηριώνεται ότι το σπορέλαιο Allanblackia, με τις τροποποιημένες προδιαγραφές, στις προτεινόμενες χρήσεις και επίπεδα χρήσεων, συμμορφώνεται με το άρθρο 12 παράγραφος 1 του κανονισμού (ΕΕ) 2015/2283.

(12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 1. Η καταχώριση στον ενωσιακό κατάλογο εγκεκριμένων νέων τροφίμων, η οποία εγκρίθηκε με τον εκτελεστικό κανονισμό (ΕΕ) 2017/2470 και αναφέρεται στην ουσία «σπορέλαιο Allanblackia» τροποποιείται όπως ορίζεται στο παράρτημα του παρόντος κανονισμού. 2. Η καταχώριση στον ενωσιακό κατάλογο που αναφέρεται στην πρώτη παράγραφο περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.

Άρθρο 2 Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.

Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιανουαρίου 2019. Για την Επιτροπή Ο Πρόεδρος Jean-Claude JUNCKER

(1) ΕΕ L 327 της 11.12.2015, σ. 1.

(2) Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

(3) Απόφαση 2008/559/ΕΚ της Επιτροπής, της 27ης Ιουνίου 2008, την έγκριση της διάθεσης στη αγορά του σπορέλαιου Allanblackia ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 180 της 9.7.2008, σ. 20).

(4) Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

(5) Ομάδα της EFSA για τα διαιτητικά προϊόντα, τη διατροφή και τις αλλεργίες (NDA), 2007. Safety of Allanblackia seed oil for use in yellow fat and cream based spreads (Ασφάλεια του σπορέλαιου Allanblackia για χρήση σε λιπαρές ύλες και γαλακτικές λιπαρές ύλες για επάλειψη), EFSA Journal (2007) 580, 1-10.

(6) EFSA Journal2018· 16(8):5362.